ประชาชน แต่งชุดไทยย้อนยุคเที่ยวชมงานอุ่นไอรักคลายความหนาว "สายน้ำแห่งรัตนโกสินทร์" เป็นจำนวนมาก
ประชาชน แต่งชุดไทยย้อนยุคเที่ยวชมงานอุ่นไอรักคลายความหนาว "สายน้ำแห่งรัตนโกสินทร์" เป็นจำนวนมากงานอุ่นไอรัก คลายความหนาว "สายน้ำแห่งรัตนโกสินทร์" ช่วงเช้าวันนี้มีประชาชนจากกรุงเทพมหานคร ต่างจังหวัด และนักท่องเที่ยวชาวต่างชาติเดินทางมาร่วมชมงานจำนวนมาก โดยเฉพาะนักเรียนที่มาเป็นหมู่คณะจากสถาบันการศึกษาต่างๆ ส่วนใหญ่แต่งกายด้วยชุดไทยย้อนยุค เพื่อมาถ่ายภาพเป็นที่ระลึกบริเวณพระลานพระราชวังดุสิตและสนามเสือป่า พร้อมทั้งเดินชมและศึกษาเรียนรู้ประวัติศาสตร์ผ่านการจัดแสดงนิทรรศการมหากรุณาธิคุณแห่งสายน้ำ นิทรรศการรัชกาลที่ 1-9 นิทรรศการน้ำกับชีวิต 3 มิติ นิทรรศการบ้านประหยัดพลังงาน โดยเฉพาะแบบจำลองพระที่นั่งไอศวรรย์ทิพยอาสน์ พระที่นั่งกลางน้ำ และเรือพระที่นั่งได้รับความสนใจจากประชาชนเก็บภาพเป็นที่ระลึกอย่างคึกคัก รวมถึงประชาชนส่วนใหญ่เลือกซื้อสินค้าต่างๆ จากร้านค้าจิตอาสา 904 ร้านค้าในพระบรมวงศานุวงศ์ แล้วเลือกซื้ออาหารน้ำดื่มจากตลาดน้ำในฝันและตลาดบกวิถี 4 ภาคด้วย นายสมเกียรติ์ นวลวันดี อาจารย์โรงเรียนวัดด่าน พระราม 3 กรุงเทพมหานคร ได้พานักเรียนชั้นประถมศึกษาปีที่ 2 โรงเรียนวัดด่าน พระราม 3 มาเที่ยวชมและศึกษาเรียนรู้ภายในงาน โดยเฉพาะโครงการพระราชดำริเกี่ยวกับเศรษฐกิจพอเพียงของพระบาทสมเด็จพระปรมินทรมหาภูมิพลอดุลยเดช บรมนาถบพิตร ที่สร้างแบบจำลองแหล่งน้ำของชาวไทยภูเขาและการทำไร่นาสวนผสม สำหรับประชาชนที่มาเที่ยวชมงานสามารถมาเช่าชุดไทยในพื้นที่การจัดงานได้ในราคา 250 บาท ตรงร้านจิตอาสา 904 บริเวณอาคารสำนักพระราชวัง และบริเวณสวนสัตว์ดุสิต  ร้านจิตอาสา 904 บริเวณศูนย์อาหาร และร้านบริการเช่าชุด ททท. บริเวณอาคารพิพิธภัณฑ์ พร้อมขอความร่วมมือผู้ที่จะเข้าร่วมงานให้แต่งกายสุภาพเรียบร้อยและเตรียมบัตรประชาชนให้พร้อม เพื่อยืนยันตัวตนได้ที่จุดคัดกรอง โดยประชาชนที่สนใจสามารถมาเที่ยวชมงานได้ตั้งแต่เวลา 10.00 น.- 21.00 น.